  Анжелика Тихонова корреспондент Удмуртиысь асмылкыдчиослэн вить ӵектосъёссы коньдонэн юрттэт басьтозы. Элькунлэн «Регион добрых дел» огъяросси вожвылъяськонэ келям куриськонэз вормисьёс пӧлы пыриз но 5 миллион 900 сюрс манет тыр федерал субсидия басьтоз. Со сярысь элькун тӧролэн но кивалтэтлэн пресс-службазы ивортэ. Солы луыса элькунамы вить ӵектосъёсты улонэ пыӵатозы: «Добровольческое агентство «Да!» мер огазеяськонлэн - «Команда 112» (438 сюрс 560 манет субсидия висъязы); Удмуртиысь спортивно-адаптивной школалэн - «Волонтёры адаптивного спорта» (799 сюрс 200 манет); Калык творчествоя элькун юртлэн - «Лаборатория культурного будущего «Ӟардон» (313 сюрс 513 манет); Дэри ёросысь егитъёслэн центрзылэн - «Дай лапу» (141 сюрс 768 манет 34 коньы); Вавож ёрос библиотекалэн - «Мобильная академия для старшего поколения» (237 сюрс 991 манет 66 коньы). Со сяна, коньдонэз 2021-тӥ арын Эгра, Ува но Дэбес ёросъёсын «Муниципальный ресурсный центр поддержки добровольчества» кылдытыны кутозы Вожвылъяськонлэн валтӥсь ужпумез - росси улосвылъёсын калыклэсь улонзэ умойгес карись но тросгес адямиосты волонтёр уже кыскись кичӧлтонъёслы азинскыны луонлыкъёс кылдытон. Конкурсын огез вормись – «Лаборатория культурного будущего «Ӟардон» ӵектос -  Удмуртиысь лулчеберет удысысь волонтёръёслэсь тодон-валанзэс будэтыны ӧръямын. Соос понна дунтэк дышетсконъёс радъялозы. Асмылкыдчиос PR, SMM, ӵектосъёсын, туала ивортодэт технологиосын ужанэн, анай кыллэсь историзэ но лулчеберетсэ дышетонэн, «Волонтёры культуры» огъяросси движенилэн федерал программаеныз тодматозы. Котькуд дышетскон бере волонтёръёс дась продукт кылдытозы. Кызьы вера Лабораторилэн авторез но кивалтӥсез Анна Кастильо Мехиа, Удмуртиын лулчеберет ужъюртъёслы 5 сюрслэсь трос волонтёръёс юрттӥсько. Соослэн уженызы тросгес но тросгес егитъёс тунсыкъясько. Соин ик волонтёр ужлы дышетыны ӟечлыко сӧзнэт кулэ. Пусъём, Росси азьмуртэн Владимир Путинэн кичӧлтэм «Образование» йӧскалык ӵектос улсын «Регион дорбрых дел» огъяросси вожвылъяськонлэн грантэзлы луыса Ижкарын добровольчестволы юрттонъя центр кылдыто. Сое 2020-тӥ арын шуркынмонэ усьтозы.  Тодэ вайытом, Удмуртиын «Волонтёры культуры» улосвыл центр кылем арын сӥзьыл кылдытӥзы. Тегъёс: Мерлык Ижкар Удмуртия коньдон волонтёръёс грантъёс  